Søren Egge Rasmussen (EL), 2023-12-14:
Jamen det lyder da godt og optimistisk, og der er jo en del andre, der har hørt, hvad der er blevet sagt, og som har hørt den høring, og man kan, hvis ikke man har hørt den, gå ind på hjemmesiden og finde den.
Og det vil altså sige, at der ligesom er leveret noget viden, som vi kan bruge, at vi kan fjerne nogle barrierer, og at vi kan få mere overskudsvarme ind i fjernvarmesystemet.
Er det sådan, det skal forstås, altså at det faktisk er noget enkelt?
Er det bare lige en bekendtgørelse, der skal ud i høring mellem jul og nytår, og så er det fikset?
Regeringen er jo dumpet af Klimarådet for tredje år i træk – det var så også den tidligere regering, der nåede at dumpe – og jeg tror da sådan set, der bliver en mulighed for at dumpe for fjerde år i træk næste år i februar.
Det er ikke sandsynliggjort, at 2025- eller 2030-CO 2 -målet nås med de vedtagelser, som regeringen og Folketinget har lavet, lyder kritikken fra Klimarådet.
Derfor skal regeringen sikre, at klimalovens handlepligt aktiveres.
Regeringen skriver i redegørelsen, at regeringen sætter de mest ambitiøse klimamål nogen sinde.
Det er nemt at skrive, at man i 2045 vil være klimaneutrale, men samtidig har regeringen på den korte bane meget svært ved at nå målet for 2025, samtidig med at 2030-målet egentlig burde sættes op fra 70 pct. til 80 pct. for 2030.
Det var jo sådan set de 80 pct., som der under folketingsvalgkampen var opbakning til blandt det tidligere parlamentariske grundlag, men Socialdemokratiet har fået nye venner, som ikke prioriterer klimaindsatsen så højt, som det parlamentariske grundlag for den tidligere regering gjorde.
Forhandlingerne om 2025-mål er gået i stå, fordi regeringen ikke lytter til Klimarådet, som skriver, at mankoen er over 2 mio. t.
2025-målet er et gennemsnit af 2024, 2025 og 2026.
Forhandlingerne startede i juni og er gået i stå.
Det er ren klimanøl fra regeringens side.
Danmark kom på fjerdepladsen bedømt på klimahandling under klimatopmødet.
Danmark mangler at indføre klimaafgift på landbruget og afgifter på biomasse for at rykke op på listen.
Klimanøl skal erstattes af klimahandling.
Er Danmark en fodslæbende klimanøler i at nå reduktionsmankoen i forhold til krav fra EU?
I klimaredegørelsen kan man jo se, at der er en klimagæld i den opgørelse, der er, og at hvis ikke vi finder på yderligere tiltag, vil der sådan set i 2030 være 11,3 mio. t, som skal indhentes.
Landbrugets klimabelastning skal sættes ned.
Men regeringen har bestilt flere analyser, så beslutningerne om indsatsen er jo så udskudt et halvt år mere.
Trepartiregeringen er så kommet frem til at ville forlænge denne syltning af handling ved en såkaldt trepartsforhandling, hvor Landbrug & Fødevarer har mulighed for at få maksimal indflydelse.
Regeringen vil køre en liberalisering af affaldssektoren; det er vedtaget.
Det er gennemført på en måde, som medfører øget affaldsimport og stigende CO 2 -belastning, uden at investeringer i CO 2 -fangst de bedste steder er sikret.
Regeringen har stoppet åben dør-projekter for havvind, genåbnet døren for nogle få og ladet udenrigsministeren blande sig i energipolitikken.
Regeringen vil ikke vedtage en ambitiøs strategi for energieffektiviseringer, som ellers efterspørges af erhvervslivet.
Det er en strategi, som bør udnytte det fulde potentiale for energieffektiviseringer og ikke kun leve op til minimumskravene fra EU.
Regeringen støtter, at der bygges en fossil gasledning på Lolland-Falster, og regeringen støtter, at der åbnes nye olie- og gasfelter i Nordsøen.
Heldigvis sprang det selskab, der var i spil, fra.
Regeringen vil ikke have det folkelige engagement i klimaomstillingen.
Det kan stadig ikke betale sig for kommuner at sætte solceller op på kommunens egne tage.
Lovforslaget om borgerenergifællesskaber blev en samling af snubletråde og benspænd i stedet for at sikre, at lokale investeringer i mere vedvarende energi kunne blive udbredt i boligforeninger, i andelsboligforeninger, i fællesskaber og i landsbyer eller i forbindelse med helt nyetablerede løsninger alle de steder, hvor mere vedvarende energi kan placeres, uden at elnettet skal belastes og udbygges.
Det ville have været en rigtig god løsning at lave et lovforslag, som kunne imødekomme det.
Enhedslisten mener, at det folkelige engagement skal have langt bedre muligheder i klimakampen.
Folketinget har i sidste periode vedtaget, at der skulle udarbejdes en solcellestrategi, og det er bekræftet i den aftale om en firedobling af vedvarende energi på land, som blev indgået i juni sidste år.
I sidste klimaredegørelse stod der så, at der omsider sker noget inden sommerferien i år, og så kan man så konstatere, at i tirsdags skete det.
Der blev der landet en delaftale for energiparker på land.
Det er langt fra at nå målet og sikre, at der kommer en firedobling af vedvarende energi på land inden 2030.
Regeringen stjal kun halvdelen af det gamle beløb.